จะมีอิสรภาพการเงิน มีอิสรภาพความคิดหรือยัง?
"อย่าเอาคำพูดของคนอื่น โดยเฉพาะคนที่ไม่ได้รู้จักคุณจริง หรือรู้ในสิ่งที่คุณกำลังทำ มาแปะไว้บนหน้าผากของคุณเอง"
18 ม.ค. 2561

โดย...มงคล ลุสัมฤทธิ์ ผู้เชี่ยวชาญด้านการวางแผนและบริการจัดการเงินส่วนบุคคล
ตอนที่ผมเรียนจบแล้วเริ่มทำงานใหม่ ในฐานะตัวแทนประกันชีวิตเต็มเวลาเมื่อ 27 ปีที่แล้ว
เวลาไปบอกใครว่ามาทำงานขายประกัน เกือบทุกคนก็มักจะบอกผมว่า อย่าไปทำเลย มันยากนะ มีแต่คนล้มเหลว
ไปทำงานอื่นแล้วทำงานนี้เป็นพาร์ตไทม์เถอะ เสียดายอุตส่าห์เรียนจบมาได้เกียรตินิยม และคำแนะนำว่าอย่ามาทำอีกมากมาย
ทั้งๆ ที่คนที่แนะนำผม บอกผมอย่างนั้น แทบทั้งหมดไม่เคยทำงานนี้มาก่อน
มีบางคนเคยทำมาเหมือนกันแต่ก็ล้มเหลว ผมต้องต่อสู้กับเสียงความคิดของคนอื่นๆ มากมาย
ผมมีประโยคที่ใช้เตือนตัวเอง เพิ่มพลังให้กับตัวเองเพื่อที่จะผ่านจุดนี้มาได้คือ “คนส่วนใหญ่มักแชร์ความคิด แต่มีคนน้อยคนเหลือเกินที่พร้อมแชร์เงินในกระเป๋าให้เรา”
ผมบอกตัวเองแบบนี้ทุกครั้ง มันให้พลังกับผมจริงๆ ครับ
ลองสังเกตดูสิครับ เวลาที่คุณจะทำอะไร หรือทำอะไร มักจะมีคนที่รู้สึกว่าหวังดีต่อเราจัง
มาคอยบอกว่าคุณทำโน่นได้ ทำนี่ไม่ได้หรอก
แล้วดูดีๆ เถอะครับ บางทีก็เป็นคนที่คุณไม่ได้เข้าไปขอคำปรึกษาด้วยซ้ำ แต่อาสาสมัครมาเอง 5555
เวลาที่คุณจะทำอะไร คุณควรศึกษา ค้นคว้าด้วยตัวคุณเอง
คุณอาจจะขอคำปรึกษาก็ได้นะ แต่ขอให้ดูดีๆ ว่าคนที่คุณจะขอคำปรึกษา น่าจะเป็นคนที่คุณมั่นใจว่าเขารู้จริงในสิ่งที่คุณกำลังจะทำ หรือมีประสบการณ์ในสิ่งที่คุณต้องการรู้มาก่อน
แต่ยังไงๆ สุดท้ายแล้วคุณนั่นแหละครับที่ต้องเป็นผู้ตัดสินใจเอง ผมว่านะในที่สุดแล้วคุณควรฟังเสียงในหัวใจของคุณ
คุณควรรู้จักและเข้าใจตัวคุณเองให้มากที่สุด
คุณไม่จำเป็นที่ต้องเหมือนใคร ไม่จำเป็นที่ต้องทำตามใคร
อย่าเอาคำพูดของคนอื่น โดยเฉพาะคนที่ไม่ได้รู้จักคุณจริง หรือรู้ในสิ่งที่คุณกำลังทำ มาแปะไว้บนหน้าผากของคุณเอง
เช่นต้องทำงานแบบนี้สิมั่นคง ทำแบบนี้สิรวย ใช้โทรศัพท์ยี่ห้อนี้สิดี รถแบบนี้สิเจ๋ง กินแบบนี้สิอร่อย กระเป๋าแบบนี้สิหรู เที่ยวแบบนี้สิสนุก ฯลฯ
ยิ่งคุณฟังความคิดของคนอื่นมากกว่าความคิดของตัวคุณเอง สิ่งที่จะตามมาก็คือความเครียด ความวิตกกังวล
ถ้าเป็นแบบนี้แล้ว คุณจะมีความสุขในชีวิตได้อย่างไร
ดังนั้นก่อนที่คุณจะมีอิสรภาพทางการเงิน อิสรภาพในชีวิต คุณควรมีอิสรภาพทางความคิดเสียก่อน
ถ้าคุณยังมีชีวิตอยู่ภายใต้ลมปากหรือความคิดของคนอื่น ก็อย่าหวังที่จะมีอิสรภาพอย่างที่คุณต้องการเลยครับ